text: 10-årige Mathias hædret for sit forskningsforsøg
  30 april 2019 kl. 19.52
  10-årige Mathias Bergmann vandt ikke en pris, da årets Unge Forskere blev kåret ved finalen i Bella Center i tirsdag eftermiddag. Men alligevel fik han en særlig anerkendelse.
  Den kun 10-årige Mathias Bergmann fra 3.a på Ådalskolen i Esbjerg var tirsdag den absolut yngste deltager blandt 150 finalister ved den nationale finale i Danmarks største naturvidenskabelige talentkonkurrence, Unge Forskere, der fandt sted i Bella Center i København. 
  Med sit forskerprojekt ”Aspartam versus sukker” vil Mathias vil gerne finde ud af, om aspartam er skadelig for levende væsner, og om man derfor bør forbyde dette sødemiddel i mad- og drikkevarer. Han har udført forsøg med melorm.
  For sit projekt vandt Mathias i dag en boblerpræmie på 1.000 kr. Boblerpræmien gives til "finalister, der ikke vandt en præmie, men som fortjener en særlig anerkendelse.”
  Mathias kvalificerede sig til finalen ved den regionale semifinale i Region Syddanmark i Universe på Als den 20. marts, hvor dommerjuryen var så begejstret for hans projekt, at han blev sendt videre til finalen.
  Juryen skrev blandt andet i begrundelsen: Rigtig fint forsøg med en god systematisk fremgangsmåde. Du virker til at ha' forstået den naturvidenskabelige metode godt.
  Unge Forskere afholdes i år for 31. gang.
  